ΓΡΑΠΤΗ ΕΡΩΤΗΣΗ E-3120/97 υποβολή: Daniela Raschhofer (NI) προς την Επιτροπή (13 Οκτωβρίου 1997)

Θέμα: Απάντηση στην ερώτηση Ε-1849/97

Στην απάντηση στην ερώτηση Ε-1849/97 ((ΕΕ C 76, 11.3.1998, 59. )) εκτίθεται ότι είναι δύσκολο να υπολογισθεί το ποσοστό των ψευδώς δηλουμένων εκτάσεων και η ζημία που προκύπτει στην Κοινότητα κατ' αυτόν τον τρόπο. Έτσι επιβεβαιώνεται ότι η ζημία είναι μεν σοβαρή, αλλά ότι, ωστόσο, μπορεί να υπολογισθεί. Δυστυχώς, όμως, δεν υπολογίσατε τη ζημία στην απάντηση. Εκτός αυτού, η ερώτηση αναφέρεται στις παρούσες δυνατότητες κυρώσεων και όχι στις προτεινόμενες, όπως αυτές εκτίθενται στην απάντηση.

Πρέπει για το λόγο αυτό να ξαναρωτήσω, ακόμα και αν μου διαβιβασθούν τα στοιχεία άμεσα, λόγω του δικαιούμαι να λάβω απάντηση στα ερωτήματα που τίθενται με την ερώτησή μου. Η Επιτροπή δεν μπορεί να απεκδυθεί της υποχρεώσεώς της προς απάντηση, λόγω του ότι παραπέμπει στην άμεση διαβίβαση των στοιχείων προς τους βουλευτές.

Ποιό είναι το ποσοστό των ψευδώς δηλουμένων εκτάσεων στην Αυστρία;

Σε ποιό κράτος της ΕΕ είναι το ποσοστό αυτό το υψηλότερο, και σε ποιό το χαμηλότερο;

Ποιό είναι το ύψος της ζημίας που προκλήθηκε κατ' αυτόν τον τρόπο στην ΕΕ;

Ποιές δυνατότητες κυρώσεως ή αποζημιώσεως έχει η Επιτροπή σύμφωνα με το ισχύον νομικό πλαίσιο σε τέτοιες περιπτώσεις απάτης;

Απάντηση του κ. Fischler εξ ονόματος της Επιτροπής (13 Νοεμβρίου 1997)

Η Επιτροπή θεωρεί ότι έχει απαντήσει πλήρως στη γραπτή ερώτηση αριθ. Ε-1849/97 του αξιότιμου μέλους του Κοινοβουλίου, η οποία περιλάμβανε εννέα επί μέρους ερωτήματα. Εκτός από την κυρίως απάντηση (1 σελίδα), τα απαιτούμενα στοιχεία (12 σελίδες συνολικά) διαβιβάστηκαν απευθείας στο αξιότιμο μέλος του Κοινοβουλίου και στη Γραμματεία του Κοινοβουλίου, ως απάντηση σε επί μέρους ερώτημα. Η Επιτροπή καταφεύγει στον ανωτέρω τρόπο αποστολής των απαιτούμενων στοιχείων όταν ο όγκος των τελευταίων δεν της επιτρέπει να τα συμπεριλάβει στην κυρίως απάντηση.

Η εφαρμογή των μέτρων πριμοδότησης ανήκει στη δικαιοδοσία των κρατών μελών, ενώ καθήκον της Επιτροπής είναι να διασφαλίζει τη σωστή εκτέλεσή τους. Σύμφωνα με την απάντηση που δόθηκε στη γραπτή ερώτηση αριθ. Ε-1849/97, τα κράτη μέλη αναφέρουν στην Επιτροπή, στα πλαίσια υποβολής των σχετικών στατιστικών στοιχείων που προβλέπεται στον κανονισμό (ΕΟΚ) αριθ. 3887/92 της 23ης Δεκεμβρίου 1992 για τις λεπτομέρειες εφαρμογής του ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων ((ΕΕ L 391 της 31.12.1992 )), την αναλογία των λανθασμένων αιτήσεων οι οποίες διορθώθηκαν από τις διοικήσεις κατά την εξέτασή τους. Τα στοιχεία του 1995 διαβιβάστηκαν απευθείας στο αξιότιμο μέλος του Κοινοβουλίου και στη Γραμματεία του Κοινοβουλίου. Λόγω του μεγάλου αριθμού λανθασμένων αιτήσεων κατά το 1996, τα στοιχεία δεν είναι ακόμη απόλυτα διαθέσιμα.

Η απλή σύγκριση, σε επίπεδο κρατών μελών, των διαφορών των υπό εξέταση εκτάσεων δεν διαφωτίζει ιδιαίτερα, καθώς ανάλογα στοιχεία δεν συμβάλλουν στην άμεση εξαγωγή συμπερασμάτων σχετικά με το επίπεδο εφαρμογής του συστήματος πριμοδοτήσεων στα κράτη μέλη. Σύμφωνα με τα πρώτα στοιχεία, το υψηλότερο ποσοστό εκτάσεων για τις οποίες κατατέθηκαν εσφαλμένες δηλώσεις, κατά το 1996, και επιβλήθηκαν κυρώσεις, κατόπιν επιτόπιων ελέγχων, σημειώθηκε στην Ιταλία με 5,2%. Η Ιρλανδία, με 0,3%, είναι το κράτος μέλος με το χαμηλότερο αριθμό εκτάσεων που αποτελούν αντικείμενο εσφαλμένων δηλώσεων. Το 1996, κατατέθηκαν στην Αυστρία συνολικά 174.602 αιτήσεις χορήγησης ενίσχυσης για εκτάσεις. Όλες αυτές οι αιτήσεις υποβλήθηκαν σε διοικητικούς ελέγχους, ενώ διεξάχθηκε επιτόπιος έλεγχος σε γεωργικές εκμεταλλεύσεις για 13.858 αιτήσεις. Κατ'αυτό τον τρόπο, αποδείχθηκε ότι είχαν γίνει εσφαλμένες δηλώσεις για 2.088 εκτάρια συνολικά, δηλ. 0,18% επί του συνόλου των εκτάσεων για τις οποίες κατατέθηκαν αιτήσεις ενίσχυσης.

Δεν υφίστανται επιπτώσεις στον κοινοτικό προϋπολογισμό από τις διαφορές που εντόπισαν τα κράτη μέλη, καθώς έγιναν γνωστές πριν την καταβολή της πληρωμής, ενώ λαμβάνονται υπόψη κατά τον υπολογισμό του ύψους της ενίσχυσης. Ο πραγματικός κίνδυνος για τον κοινοτικό προϋπολογισμό έγκειται στις παρατυπίες που περνούν απαρατήρητες.Η κοινοτική νομοθεσία στοχεύει στη μείωση του ανωτέρω κινδύνου με διάφορους τρόπους. Πρώτον, το κοινοτικό δίκαιο προβλέπει, μεταξύ άλλων, στο άρθρο 9 του κανονισμού (ΕΟΚ) αριθ. 3887/92, συμπληρωματικές κυρώσεις αν εντοπιστούν διαφορές ως προς τη δηλωθείσα έκταση. Οι αποτρεπτικές συνέπειες που επιφέρουν οι προαναφερόμενες αυστηρές κυρώσεις θα πρέπει να ληφθούν σοβαρά υπόψη κατά την αποτίμηση του κινδύνου. Η πράγματι καθορισθείσα έκταση μειώνεται κατά το διπλάσιο της διαπιστωθείσας υπέρβασης, όταν η εν λόγω υπέρβαση είναι μεγαλύτερη από 3 % ή κατά δύο εκτάρια και ισούται με το 20%, το πολύ, της καθορισθείσας έκτασης. Σε εξαιρετικές περιπτώσεις, η ορισθείσα μείωση ενδέχεται να οδηγήσει σε ολική απώλεια της σχετικής ενίσχυσης για το τρέχον και το επόμενο έτος. Ομοίως, θα πρέπει να λαμβάνονται υπόψη και οι διατάξεις του κανονισμού (ΕΚ) αριθ. 2988/95 σχετικά με την προστασία των οικονομικών συμφερόντων των Ευρωπαϊκών Κοινοτήτων ((ΕΕ L 312 της 23.12.1996 )), που θεσπίζουν γενικοί κανόνες σχετικά με ομοιογενείς ελέγχους, καθώς και με διοικητικά μέτρα και κυρώσεις για τις παρατυπίες βάσει του κοινοτικού δικαίου. Τέλος, βάσει του άρθρου 8 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής ((ΕΕ L 94 της 28.04.1970 )), τα κράτη μέλη υποχρεούνται να προλάβουν και να διώξουν παρατυπίες, καθώς και να ανακτήσουν τα απολεσθέντα εξ αιτίας παρατυπιών ή αμελειών ποσά. Σύμφωνα με τον κανονισμό (ΕΟΚ) αριθ. 595/91 του Συμβουλίου της 4ης Μαρτίου 1991 περί των παρατυπιών και της ανακτήσεως των αχρεωστήτως καταβληθέντων ποσών στα πλαίσια της χρηματοδοτήσεως της κοινής γεωργικής πολιτικής καθώς και της οργανώσεως ενός συστήματος πληροφορήσεως στον τομέα αυτό και περί καταργήσεως του κανονισμού (ΕΟΚ) αριθ. 283/72 ((ΕΕ L 67 της 14.03.1991 )), οι σημειωθείσες παρατυπίες πρέπει να αναφέρονται στην Επιτροπή.

Η Επιτροπή έχει, επίσης, διεξαγάγει πολυάριθμους ελέγχους σε όλα τα κράτη μέλη. Όπως ήδη αναφέρεται στην απάντηση στη γραπτή ερώτηση αριθ. Ε-1849/97, όπου διαπιστώνεται ότι οι κοινοτικοί κανονισμοί δεν εφαρμόζονται ορθά, προτείνονται οικονομικές διορθώσεις στο πλαίσιο των διαδικασιών της εκκαθάρισης λογαριασμών. Αυτό δε σημαίνει ότι οι οικονομικές διορθώσεις μετατίθενται για το μέλλον, αλλά ότι οι διαδικασίες εκκαθάρισης λογαριασμών παρελθόντων ετών δεν έχουν ακόμη ολοκληρωθεί. Καθώς δεν έχει ακόμα ληφθεί τελική απόφαση από την Επιτροπή, δεν μπορούν να δοθούν επί του παρόντος πληροφορίες σχετικά με ενδεχόμενες διορθώσεις.

Οι οικονομικοί κίνδυνοι για την Κοινότητα, που συνδέονται με την μη ικανοποιητική εφαρμογή του κοινοτικού δικαίου σε κάθε κράτος μέλος, δεν αξιολογούνται πάντοτε με ακρίβεια. Για το λόγο αυτό, η Επιτροπή εκτιμά τους εν λόγω κινδύνους και, ανάλογα με τη σοβαρότητα των παραβάσεων, προτείνει κατ'αποκοπή διορθώσεις, ύψους 2, 5 ή 10% των δαπανών. Σε εξαιρετικές περιπτώσεις, μπορούν να διορθωθούν όλες οι σχετικές δαπάνες.